text:
A lo Dumela Gore ke Lona Fela ba lo Tlileng go Bolokwa?
Nnyaa. Dimilione tsa batho ba ba neng ba tshela makgolokgolo a dingwaga a a fetileng ba e neng e se Basupi ba ga Jehofa ba tlile go nna le tshono ya go bona poloko. Baebele e tlhalosa gore mo lefatsheng le lesha le Modimo a le solofeditseng, “
go tlile go nna le tsogo ya ba ba siameng mmogo le ba ba sa siamang.” (Ditiro 24:15) Mo godimo ga moo, batho ba bantsi ba gone jaanong ba tshelang ba ka nna ba simolola go direla Modimo, mme le bone ba tla bolokwa. Tota ga se tiro ya rona go atlhola gore ke bomang ba ba tla bolokwang le gore ke bomang ba ba se kitlang ba bolokwa. Eo ke tiro ya ga Jesu.—Johane 5:22, 27.


c: text/html

text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Bafilipi 4:1-23
4 Ka gone, bakaulengwe ba me ba ba rategang le ba ke ba tlhologeletsweng, boipelo jwa me le serwalo,+ baratwa, emang lo nitame+ ka tsela eno mo Moreneng.2 Yudia ke a mo rotloetsa le Sentike ke a mo rotloetsa gore ba nne ba mogopolo o o tshwanang+ mo Moreneng.3 Ee, ke kopa le wena, molekane wa me wa jokwe+ wa mmatota, nna o thuse basadi bano ba ba oleng ba tsoga le nna+ mo dikgannyeng tse di molemo mmogo le Kelemente le badirimmogo le nna+ ba bangwe botlhe, ba maina a bone+ a leng mo bukeng ya botshelo.+4 Ka metlha ipeleng mo Moreneng.+ Ke tla boa gape ke re, Ipeleng!+5 A go nna tekatekano ga lona+ go itsiwe mo bathong botlhe. Morena o gaufi.+6 Lo se ka lwa tlhobaela ka sepe,+ mme mo go sengwe le sengwe ka thapelo le mokokotlelo+ mmogo le go ntshiwa ga ditebogo a dikopo tsa lona di itsisiwe Modimo;+7 mme kagiso+ ya Modimo e e gaisang kakanyo yotlhe e tla disa dipelo tsa lona+ le maatla a lona a mogopolo ka Keresete Jesu.8 La bofelo, bakaulengwe, dilo le fa e le dife tse di boammaaruri, dilo le fa e le dife tse di tsewang ka masisi, dilo le fa e le dife tse di siameng, dilo le fa e le dife tse di itshekileng,+ dilo le fa e le dife tse di rategang, dilo le fa e le dife tse di buiwang molemo, le fa e le molemo ofe o o gone le selo le fa e le sefe se se tshwanelwang ke pako se se gone, tswelelang lo akanya ka dilo tseno.+9 Dilo tse lo di ithutileng le tse lo di amogetseng mme lwa di utlwa lwa ba lwa di bona ka ga me, tlwaelang go dira dilo tseno;+ mme Modimo wa kagiso+ o tla nna le lona.10 Ruri ke ipela thata mo Moreneng go bo jaanong la bofelo lo tsosolositse go akanya ga lona ka nna,+ se tota lo neng lo akanya ka sone, mme lo ne lwa tlhoka sebaka.11 E seng gore ke bua ka ga gore ke a tlhoka, gonne ke ithutile go ritibala,+ mo maemong le fa e le afe a ke leng mo go one.12 Eleruri ke itse kafa go nna le dilo+ tse di seng kalo go ntseng ka gone, eleruri ke itse kafa go nna le letlotlo go ntseng ka gone. Mo go sengwe le sengwe le mo maemong otlhe ke ithutile sephiri sa kafa go kgora go ntseng ka gone le kafa go tshwarwa ke tlala go ntseng ka gone, kafa go nna le letlotlo go ntseng ka gone le kafa go tlhoka go ntseng ka gone.+13 Mo dilong tsotlhe ke na le nonofo ka ntlha ya yo o nnayang maatla.+14 Le fa go ntse jalo, lo ne lwa dira sentle lo kopanela+ le nna mo pitlaganong ya me.+15 Tota e bile, lona Bafilipi, gape lo a itse gore kwa tshimologong ya go bolela dikgang tse di molemo, e rile ke tloga kwa Makedonia, ga go na phuthego epe e e neng ya kopanela le nna mo kgannyeng ya go aba le go amogela, fa e se lona lo le losi;+16 ka gonne, le eleng kwa Thesalonika, lo ne lwa romela sengwe se ke se tlhokang kwa go nna gangwe mmogo le ka lekgetlo la bobedi.17 E seng gore ke batla mpho+ ka tlhoafalo, fa e se gore ke batla ka tlhoafalo maungo+ a a tlisang tuelo e e oketsegileng mo pegong ya lona.18 Le fa go ntse jalo, ke na le dilo tsotlhe ka botlalo e bile ke na le letlotlo. Ke tladitswe, e re ka jaanong ke amogetse mo go Epaforodito+ dilo tse di tswang kwa go lona, lonko lo lo nkgang monate,+ setlhabelo+ se se amogelesegang, se se itumedisang Modimo thata.19 Modimo+ wa me le ene o tla lo naya ka botlalo sotlhe se lo se tlhokang+ a ba a lo neye dikhumo tsa gagwe+ mo kgalalelong ka Keresete Jesu.20 Jaanong kgalalelo e nne mo Modimong wa rona le Rara ka bosaengkae le go ya go ile.+ Amen.21 Ntumedisetsang+ moitshepi mongwe le mongwe yo o seoposengwe+ le Keresete Jesu. Bakaulengwe ba ba nang le nna ba a lo dumedisa.22 Baitshepi botlhe, mme segolobogolo ba ntlo ya ga Kaesara, ba a lo dumedisa.+23 Bopelonomi jo bo sa re tshwanelang jwa Morena Jesu Keresete bo nne le moya o lo o bontshang.+

robotstxt: allowed

filter: keep


text:
DITSELA TSA GO BONA BOITUMELO MO LELAPENG
Fa Ngwana wa Lona A na Le Bokoa mo Mmeleng
CARLO: * “Morwarona e bong Angelo o na le bolwetse jwa “Down syndrome” (bolwetse jo bo bakang bogole mo tlhaloganyong le mo mmeleng). Bolwetse jwa gagwe bo dira gore re lape mo mmeleng, mo tlhaloganyong le mo maikutlong. Akanya ka maatla a o a tlhokang go tlhokomela ngwana yo o itekanetseng mo mmeleng mme o bo o tshwanela ke go dirisa maatla ao ga lekgolo. Ka dinako tse dingwe go dira gore re nne le mathata mo lenyalong la rona.”
MIA: “Go tlhokega boitshoko le bopelotelele jo bontsi thata go ruta Angelo go dira le dilo tse di motlhofo tota. Fa ke lapile thata, gantsi monna wa me e bong Carlo wa ntsheleka e bile ke mo felela pelo. Ka dinako dingwe ga re dumalane ka dilo dingwe, mme re bo re feleletsa re ngangisana.”
A o gopola letsatsi la fa ngwana wa gago a ne a tsholwa? Ga go pelaelo gore o ne o gakaletse go tshwara ngwana wa gago. Le fa go ntse jalo, mo batsading ba ba tshwanang le Carlo le Mia boitumelo bo kopana le tlhobaelo fa ba bolelwa gore ngwana wa bone o a lwala kgotsa o na le bokoa mo mmeleng.
A lo na le ngwana yo o bokoa mo mmeleng? Lo ka tswa lo ipotsa gore a lo tla kgona go lebana le bokoa joo. Fa go le jalo, lo se ka lwa itlhoboga. Batsadi ba ba tshwanang le lona ba ile ba lebana le mathata a a tshwanang le ao ka katlego. Elang tlhoko dikgwetlho di le tharo tse di tlwaelegileng tse lo ka lebanang le tsone le kafa botlhale jo bo fitlhelwang mo Baebeleng bo ka lo thusang ka gone.
KGWETLHO 1: FA LO SA KGONE GO AMOGELA BOLWETSE JWA NGWANA.
Batsadi ba le bantsi ba ikutlwa ba kgobegile marapo fa ba utlwa gore ngwana wa bone o a lwala. Mmè mongwe wa kwa Mexico e bong Juliana a re: “Fa dingaka di ne di mpolelela gore morwarona e bong Santiago o na le bolwetse jwa cerebral palsy, ke ne ke sa dumele. Ke ne ke tlaletswe tota.” Ba bangwe ba ka ikutlwa fela jaaka mmè mongwe wa kwa Italy e bong Villana. O bolela jaana: “Ke ne ka tlhopha go nna le ngwana le fa go ne go na le dikotsi tsa go nna le ngwana mo dingwageng tse ke neng ke le mo go tsone. Gone jaanong e re ka morwaake a na le bothata jo bo amanang le bolwetse jwa Down syndrome, ke ikutlwa ke le molato.”
Fa lo ikutlwa lo itlhoboga kgotsa lo ikutlwa lo le molato, itseng gore tsela e lo ikutlwang ka yone e tlwaelegile. Bolwetse e ne e se boikaelelo jwa Modimo kwa tshimologong. (Genesise 1:27, 28) Ga a bopa batsadi gore ba kgone go amogela motlhofo dilo tse e seng tsa tlholego. Ka tsela nngwe, lo tla tshwanelwa ke go “hutsafalela” se se lo latlhegetseng e leng boitekanelo jwa ngwana wa lona. Go tla tsaya nako go fenya maikutlo ano le go amogela seemo sa lona se sesha.
Go tweng fa lo ipega molato ka ntlha ya bokoa jwa ngwana wa lona? Gakologelwang gore ga go na ope yo o tlhaloganyang ka botlalo gore dilo tse re di gotsitseng, tikologo ya rona le dilo tse dingwe di ama botsogo jwa ngwana jang. Kafa letlhakoreng le lengwe, o ka nna wa simolola go pega molekane wa gago molato. Tila go dira jalo. O tla bo o dira sentle fa o ka dirisana le molekane wa gago le go tlhoma mogopolo mo go tlhokomeleng ngwana wa lona.—Moreri 4:9, 10.
KAKANTSHO: Ithuteng ka boemo jwa ngwana wa lona. Baebele ya re: “Go tlhokega botlhale go nna le lelapa le le siameng, e bile go tlhokega tlhaloganyo go dira gore le nonofe.”—Diane 24:3, New Century Version.
Lo ka ithuta go le gontsi mo go ba tsa kalafi le ka go bala dikgatiso tse di ka ikanngwang. Lo ka tshwantsha nako eo ya go ithuta ka bolwetse jwa ngwana wa lona le go ithuta puo e ntšha. Kwa tshimologong go ka nna thata mme lo ka e ithuta.
Carlo le Mia, ba ba umakilweng kwa tshimologong, ba ne ba batla tshedimosetso mo ngakeng ya bone le mo mokgatlhong o o itseng ka bolwetse jwa morwaabone. Ba bolela jaana: “Seno se re thusitse go tlhaloganya e seng fela mathata a re ka a lebelelang mme gape re ithutile ka dilo tse motho yo o nang le Down syndrome a ka kgonang go di dira. Re ne ra bona gore morwarona a ka tshela botshelo jo bo tlwaelegileng ka ditsela tse di farologaneng. Seno se ne sa re gomotsa thata.”
LEKANG SENO: Tlhomang mogopolo mo dilong tse ngwana wa lona a ka kgonang go di dira. Rulaganyang go dira dilo mmogo lo le lelapa. Fa ngwana wa lona a ka fitlhelela sengwe, le fa se ka nna sennye jang, nnang bonako go mo akgola mme lo itumele le ene.
KGWETLHO 2: FA LO IKUTLWA LO LAPILE E BILE GO SE NA OPE YO LO KA BUANG LE ENE.
Lo ka ikutlwa e kete go tlhokomela ngwana wa lona yo o lwalang go lo fetsa maatla. Mmè mongwe wa kwa New Zealand e bong Jenney a re: “Dingwaga di le mmalwa fa dingaka di sena go lemoga gore morwaake o na le bolwetse jwa go phatloga ga lerapo la mokwatla, fa ke leka go dira sengwe mo lelapeng ke ne ke atle ke ikutlwe ke lapile thata e bile ke batla go lela.”
Kgwetlho e nngwe e ka nna gore o ikutlwe o kgaphetswe kwa thoko. Ben o na le morwa yo o nang le bolwetse jwa go koafala mesifa le jwa Asperger’s syndrome. Ben a re: “Tota batho ba le bantsi ba ka se tlhaloganye gore re lebane le eng.” Lo ka tswa lo eletsa go bua le mongwe. Le fa go ntse jalo, ditsala tsa lona ka bontsi di na le bana ba ba se nang bokoa mo mmeleng. Ka jalo, lo ikutlwa lo okaoka go ba bolelela gore lo ikutlwa jang.
KAKANTSHO: Kopang thuso. Mme fa lo e newa e amogeleng. Juliana yo o nopotsweng pelenyana, a re: “Ka dinako dingwe nna le monna wa me re tlhabiwa ke ditlhong go kopa thuso.” Le fa go ntse jalo, o oketsa ka gore: “Re ithutile gore re tlhoka thuso ya batho ba bangwe. Fa batho ba bangwe ba re thusa, ga re ikutlwe re le nosi.” Fa tsala kgotsa mongwe wa lelapa a ithaopa go dula le ngwana wa lona kwa kokoanong ya boitlosobodutu kgotsa kwa dipokanong tsa Bokeresete, amogelang thuso eo ka boitumelo. Seane sengwe sa Baebele sa re: “Molekane wa boammaaruri o lorato ka dinako tsotlhe, mme ke morwarramotho yo o tsholetsweng nako ya fa go na le matshwenyego.”—Diane 17:17.
Tlhokomelang botsogo jwa lona. Fela jaaka ambulense e tlhoka go nna e tshela peterolo gore e kgone go tswelela e isa balwetse kwa bookelong, gore lo nne le maatla gape le lona lo tshwanetse go nna lo ja dijo tse di nang le dikotla, lo itshidila mmele le go ikhutsa gore lo kgone go tswelela lo naya ngwana wa lona tlhokomelo e a e tlhokang. Javier yo o nang le ngwana wa mosimane yo o golafetseng, o bolela jaana: “Morwaake ga a kgone go tsamaya, ka jalo, ke akanya gore ke tshwanetse go leka go ja sentle. Kana e bile, ke nna ke mo isang gongwe le gongwe ka gonne ke nna dinao tsa gagwe!”
Lo ka bona jang nako ya go tlhokomela botsogo jwa lona? Batsadi bangwe ba refosana go tlhokomela ngwana wa bone. Ka jalo, motsadi yo mongwe o kgona go ikhutsa kgotsa go dira dilo tse dingwe. Lo tla tlhoka go dirisetsa nako ya dilo tse di seng botlhokwa go dira dilo tse di botlhokwa mme go ka nna ga nna thata go nna tekatekano. Mme fela jaaka mmè mongwe wa kwa India e bong Mayuri a bolela, “Kgabagare o tlwaela thulaganyo eo ya ka metlha.”
Buang le tsala e lo e tshepang. Le e leng ditsala tse di se nang bana ba ba lwalang e ka nna bareetsi ba ba pelotlhomogi. Gape lo ka rapela Jehofa Modimo. A tota thapelo e ka thusa? Yazmin yo o nang le bana ba babedi ba ba nang le bolwetse jwa cystic fribrosis (bolwetse jo bo sa alafegeng jo bo dirang gore motho a nne le mathata a go hema le a go sa kgone go sila dijo) o bolela jaana: “Go ne go nna le dinako tsa kgatelelo e e seng kana ka sepe tse ke neng ke ikutlwa e kete ke a swa.” Le fa go ntse jalo, o oketsa ka gore: “Ke rapela Jehofa gore a nthuse le go nnonotsha. Morago ga moo, ke ikutlwa gore nka kgona go tswelela.”—Pesalema 145:18.
LEKANG SENO: Elang tlhoko dilo tse lo di jang, gore lo itshidila mmele leng le gore lo robala nako e kana kang. Bonang gore a lo ka dirisa nako e lo e dirisang mo dilong tse di seng botlhokwa go tlhokomela botsogo jwa lona. Nnang lo fetola thulaganyo ya lona go ya ka seemo sa lona.
KGWETLHO 3: FA LO NAYA NGWANA WA LONA YO O LWALANG TLHOKOMELO E NTSI GO GAISA BA BANGWE MO LELAPENG.
Fa ngwana a lwala seo se ka dira gore lelapa le fetole dijo tse le di jang, kwa le yang teng le nako e batsadi ba e fetsang le ngwana mongwe le mongwe. Ka ntlha ya seo, bana ba bangwe ba ka ikutlwa e kete batsadi ba bone ba a ba tlhokomologa. Mo godimo ga moo, batsadi ba ka tshwarega thata ka go tlhokomela ngwana wa bone yo lwalang, mo e leng gore lenyalo la bone le feleletsa le nna le mathata. Rre mongwe wa kwa Liberia e bong Lionel o bolela jaana: “Ka dinako tse dingwe mosadi wa me a re ke ene a rwalang mokgweleo o montsi mme nna ga ke kgathalele ngwana wa rona. Ke ikutlwa ke nyenyefadiwa e bile ka dinako tse dingwe ga ke mo arabe sentle.”
KAKANTSHO: E le gore lo tlhomamisetse bana ba lona botlhe gore lo amega ka bone, rulaganyang go dira dilo tse ba di itumelelang. Jenney yo o nopotsweng pelenyana a re: “Ka dinako dingwe re direla morwarona yo mogolo sengwe se se kgethegileng, le fa e ka nna go ja dijo tsa motshegare kwa resetšhurenteng e a e ratang.”
Gore lo sireletse lenyalo la lona, bua le molekane wa gago mme lo rapele mmogo. Rre mongwe wa kwa India e bong Aseem yo morwawe a nang le bolwetse jwa go idibala a re: “Le fa ka dinako dingwe nna le mosadi wa me re atle re ikutlwe re lapile thata e bile re kgobegile marapo, re dirile thulaganyo ya gore re nne fa fatshe, re bue le go rapela mmogo. Moso mongwe le mongwe pele bana ba rona ba tsoga, re fetsa nako mmogo re tlotla ka temana nngwe go tswa mo Baebeleng.” Banyalani ba bangwe ba tlotla mmogo ba le bosi pele ba robala. Puisano ya lona lo le nosi le dithapelo tse di tswang pelong di tla nonotsha lenyalo la lona ka nako ya fa lo gateletswe thata mo maikutlong. (Diane 15:22) Jaaka banyalani bangwe ba bolela, “dinako tse di sa lebalesegeng tse re nnileng le tsone e nnile ka nako ya fa go ne go le thata tota.”
LEKANG SENO: Akgolang bana ba bangwe ba lona ka kemonokeng e ba e bontshang ngwana yo o lwalang. Ka metlha bolelela bana ba gago le molekane wa gago kafa o ba ratang le go ba anaanela ka teng.
TSWELELANG LO NA LE TSHOLOFELO
Baebele e solofetsa gore go ise go ye kae Modimo o tla fedisa bolwetse bongwe le bongwe le bogole jo bo amang bana le bagolo. (Tshenolo 21:3, 4) Ka nako eo, “ga go na monni ope yo o tla reng: ‘Ke a bobola.’” *—Isaia 33:24.
Fa lo ntse lo letile seo, lo ka atlega lo le batsadi ba ngwana yo o bokoa mo mmeleng. Carlo le Mia ba ba nopotsweng pelenyana ba re: “Lo se ka lwa kgobega marapo fa go lebega go se na sepe se se tsamayang sentle. Tlhomang mogopolo mo dilong tse dintle tse ngwana wa lona a nang le tsone, ka gonne di dintsi.””
^ ser. 3 Maina a a mo setlhogong seno a fetotswe.
^ ser. 29 Lo ka bala mo go oketsegileng ka ditsholofetso tse di mo Baebeleng tsa botsogo jo bo itekanetseng mo kgaolo 3 ya buka ya Totatota Baebele e Ruta Eng? e e gatisitsweng ke Basupi ba ga Jehofa.
IPOTSE JAANA . . .
- Ke tshwanetse go dira eng go boloka botsogo jwa me, maikutlo le kamano ya me le Jehofa di nonofile kafa go ka kgonegang ka teng?
- Ke leng la bofelo ke ileng ka akgola bongwanake ba bangwe ka thuso ya bone?


text:
A Leina Jehofa le Tshwanetse go Tlhagelela mo Tesetamenteng e Ntšha?
A GO botlhokwa gore leina la Modimo le tlhage mo Baebeleng? Ga go pelaelo gore Modimo o ne a ikutlwa jalo. Leina la gagwe, jaaka le emelwa ke ditlhaka tse nnè tsa Sehebera tse di bidiwang Thaterakeramatone, le tlhaga makgetlo a ka nna 7 000 mo mokwalong wa ntlhantlha wa Sehebera o o itsegeng e le Tesetamente e Kgologolo. *
Baithuti ba Baebele ba dumela gore leina la Modimo le tlhaga mo Tesetamenteng e Kgologolo kgotsa mo Dikwalong Tsa Sehebera. Le fa go ntse jalo, batho ba le bantsi ba tsaya gore le ne le sa tlhage mo mekwalong ya ntlhantlha ya Segerika e e bidiwang Tesetamente e Ntšha.
Ka jalo, go direga eng fa mokwadi wa Tesetamente e Ntšha a nopola ditemana go tswa mo Tesetamenteng e Kgologolo tse Thaterakeramatone e tlhagang mo go tsone? Mo makgetlong ano, baranodi ba le bantsi ba dirisa lefoko “Morena” go na le go dirisa leina la Modimo. Thanolo ya Lefatshe le Lesha ya Dikwalo Tse di Boitshepo ga e latele mokgwa ono o o tlwaelegileng. E dirisa leina Jehofa ka makgetlo a le 237 mo Dikwalong Tsa Bokeresete Tsa Segerika kgotsa mo Tesetamenteng e Ntšha.
Ke mathata afe a baranodi ba Baebele ba lebanang le one fa ba tshwanetse go dira tshwetso ya go dirisa leina la Modimo mo Tesetamenteng e Ntšha? A go na le mabaka a a utlwalang a go dirisa leina la Modimo mo Tesetamenteng e Ntšha? Go dirisiwa ga leina la Modimo mo Baebeleng go go ama jang?
Bothata jo Baranodi ba Neng ba Lebana le Jone
Mekwalo e e leng teng gompieno ya Tesetamente e Ntšha ga se mekwalo ya ntlhantlha. Mekwalo ya ntlhantlha e e neng e kwadilwe ke Mathaio, Johane, Paulo le ba bangwe e ne e dirisiwa thata, mme ka ntlha ya seo e ne ya onala ka bonako. Ka jalo, go ne ga dirwa dikhopi mme fa le tsone di onala, go ne ga dirwa tse dingwe gape. Mo dikhoping di le diketekete tsa Tesetamente e Ntšha tse di leng teng gompieno, bontsi jwa tsone di dirilwe mo e ka nnang makgolo a mabedi a dingwaga fa mekwalo ya ntlhantlha e se na go kwalwa. Go bonala gore ka nako eo, batho ba ba neng ba kwalolola mekwalo eo ba ne ba kwala Ku′ri·os kgotsa Ky′ri·os, e leng lefoko la Segerika le le rayang “Morena,” mo boemong jwa go kwala Thaterakeramatone, kgotsa ba ne ba kwalolola mo mekwalong e go neng go kwadilwe Morena mo go yone. *
Fa moranodi a itse seno, o tshwanetse go sekaseka gore a go na le bosupi jo bo utlwalang jwa gore a tota Thaterakeramatone e ne e tlhaga mo mekwalong ya ntlhantlha ya Segerika. A go na le bosupi jo bo ntseng jalo? Akanyetsa mabaka a a latelang:
- Fa Jesu a ne a nopola Tesetamente e Ntšha kgotsa a bala go tswa mo go yone, o ne a dirisa leina la Modimo. (Duteronome 6:13, 16; 8:3; Pesalema 110:1; Isaia 61:1, 2; Mathaio 4:4, 7, 10; 22:44; Luke 4:16-21) Mo motlheng wa ga Jesu le barutwa ba gagwe, Thaterakeramatone e ne e tlhaga mo dikhoping tsa mokwalo wa Sehebera o le gompieno o sa ntseng o bidiwa Tesetamente e Kgologolo. Le fa go ntse jalo, ka makgolokgolo a dingwaga baithuti ba Baebele ba ne ba akanya gore Thaterakeramatone e ne e sa kwalwa mo mekwalong ya thanolo ya Baebele ya Septuagint ya Tesetamente e Kgologolo, le mo mekwalong ya Tesetamente e Ntšha. Morago ga moo, mo bogareng jwa lekgolo la bo20 la dingwaga baithuti ba Baebele ba ne ba lemoga sengwe se se tlhomologileng—ba ne ba fitlhela dikapetla dingwe tsa bogologolo tsa thanolo ya Septuagint ya Segerika tse di neng di le teng ka motlha wa ga Jesu. Dikapetla tseo di ne di na le leina la Modimo, le kwadilwe ka ditlhaka tsa Sehebera.
- Jesu o ne a dirisa leina la Modimo e bile o ne a le itsise ba bangwe. (Johane 17:6, 11, 12, 26) Jesu o ne a bua jaana ka tlhamalalo: “Ke tlile ka leina la ga Rre.” Gape o ne a gatelela gore o ne a dira ditiro tsa gagwe ‘ka leina la ga Rraagwe.’ Tota e bile, leina la ga Jesu le raya gore “Jehofa ke Poloko.”—Johane 5:43; 10:25.
- Leina la Modimo le tlhaga le khutshwafaditswe mo Dikwalong Tsa Segerika. Mo go Tshenolo 19:1, 3, 4, 6, leina la Modimo le akareditswe mo mafokong a a reng “Alleluia,” kgotsa “Haleluja.” Totatota mafoko ano a kaya “Bakang Jah, lona batho!” Jah ke leina le le khutshwafaditsweng la ga Jehofa.
- Mekwalo ya bogologolo ya Bajuda e bontsha gore Bakeresete ba Bajuda ba ne ba dirisa leina la Modimo mo mekwalong ya bone. Buka e e tlhalosang melao e e sa kwalwang ya The Tosefta, e e neng ya wediwa go kwalwa mo e ka nnang ka 300 C.E., e bua jaana malebana le mekwalo ya Bokeresete e e neng ya fisiwa ka Sabata: “Dibuka tsa Baefangele le dibuka tsa ba-minim [ba go neng go akanngwa gore e ne e le Bakeresete ba Bajuda] di ne tsa fisiwa ka molelo. Mme di ne tsa tlogelwa gore di tuke, . . . tsone le ditshupiso tse Leina la Modimo le neng le tlhagelela mo go tsone.” Buka eno e nopola Moruti Yosé wa Mogalalea, yo o neng a tshela mo tshimologong ya lekgolo la bobedi la dingwaga C.E., a re mo malatsing a mangwe a beke “motho o gagola ditshupiso tse Leina la Modimo le tlhagelelang mo go tsone [mekwalo ya Bokeresete] a bo a di boloka, mme a bo a fisa tse dingwe.” Ka jalo, go na le bosupi jo bo nonofileng jwa gore Bajuda ba ba neng ba tshela mo lekgolong la bobedi la dingwaga C.E. ba ne ba dumela gore Bakeresete ba ne ba dirisa leina la ga Jehofa mo mekwalong ya bone.
Baranodi Ba ne Ba Rarabolola Jang Bothata Jono?
A Thanolo ya Lefatshe le Lesha ke yone fela Baebele e e neng ya busetsa leina la Modimo fa go ranolwa Dikwalo Tsa Segerika? Nnyaa. Go ya ka bosupi jo bo fa godimo, baranodi ba le bantsi ba Baebele ba ne ba swetsa ka gore leina la Modimo le tshwanetse go busediwa fa ba ranola Tesetamente e Ntšha.
Ka sekai, dithanolo di le dintsi tsa Tesetamente e Ntšha tsa Afrika, Amerika, Asia le setlhaketlhake sa Pacific di dirisa leina la Modimo ka kgololesego. (Bona tšhate e e mo tsebeng eno.) Dingwe tsa dithanolo tseno di ne tsa bonwa bosheng, tse di jaaka Rotuman Bible (1999), e e dirisang leina Jihova makgetlo a le 51 mo ditemaneng di le 48 tsa Tesetamente e Ntšha, le thanolo ya Batak-Toba (1989) ya kwa Indonesia, e e dirisang leina Jahowa makgetlo a le 110 mo Tesetamenteng e Ntšha. Leina la Modimo le ne la tlhaga le mo dithanolong tsa Sefora, Sejeremane le Se-Spain. Ka sekai, Pablo Besson o ne a ranola Tesetamente e Ntšha ka Se-Spain mo masimologong a lekgolo la bo20 la dingwaga. Thanolo ya gagwe e dirisa leina Jehová mo go Jude 14 mme go na le dintlha tse di kwa tlase di ka nna 100 tse di akantshang gore eo e ka tswa e le yone tsela e leina la Modimo le bidiwang ka yone.
Fa thoko fano go na le dikai dingwe tsa dithanolo tsa Seesemane tse di dirisitseng leina la Modimo mo Tesetamenteng e Ntšha:
- A Literal Translation of the New Testament . . . From the Text of the Vatican Manuscript, e e kwadilweng ke Herman Heinfetter (1863)
- The Emphatic Diaglott, e e kwadilweng ke Benjamin Wilson (1864)
- The Epistles of Paul in Modern English, e e kwadilweng ke George Barker Stevens (1898)
- St. Paul’s Epistle to the Romans, e e kwadilweng ke W. G. Rutherford (1900)
- The Christian’s Bible—New Testament, e e kwadilweng ke George N. LeFevre (1928)
- The New Testament Letters, e e kwadilweng ke J.W.C. Wand, Bishop of London (1946)
Bosheng jaana, kgatiso ya 2004 ya New Living Translation e ne ya akgela jaana mo ketapeleng ya yone kafa tlase ga setlhogo se se reng “Go Ranolwa ga Leina la Modimo”: “Gantsi re ne re ranola thaterakeramatone (YHWH) ka tsela e e tshwanang e le ‘Morena,’ re dirisa ditlhaka tse di potlana tsa mokwalo o mogolo tse di dirisiwang thata mo dithanolong tsa Seesemane. Seno se tla e farologanya le leina ′adonai, le re le ranolang e le ‘Morena.’” Morago ga moo, fa e akgela ka Tesetamente e Ntšha ya re: “Lefoko la Segerika kurios le ranotswe ka tsela e e tshwanang e le ‘Morena,’ mme le ranotswe e le ‘MORENA’ gongwe le gongwe fela mo mokwalo wa Tesetamente e Ntšha o nopolang ka tlhamalalo go tswa mo Tesetamenteng e Kgologolo, mme mokwalo oo o kwadilwe ka ditlhaka tse di potlana tsa mokwalo o mogolo.” (Mokwalo o o sekameng ke wa rona.) Ka jalo, baranodi ba Baebele eno ba dumela gore Thaterakeramatone (YHWH) e tshwanetse go tsenngwa mo dinopolong tseo tsa Tesetamente e Ntšha.
Se se kgatlhang ke gore kafa tlase ga setlhogo se se reng “Thaterakeramatone mo Tesetamenteng e Ntšha,” The Anchor Bible Dictionary e akgela jaana: “Go na le bosupi bongwe jwa gore fa mekwalo ya Tesetamente e Ntšha e ne e kwalwa la ntlha, go ne go tlhaga Thaterakeramatone, Leina la Modimo, Yahweh, mo lefelong lengwe kgotsa mo mafelong otlhe a Tesetamente e Ntšha fa go ne go nopolwa Tesetamente e Kgologolo.” Mme moithuti mongwe wa Baebele yo o bidiwang George Howard a re: “E re ka Thaterakeramatone e ne e sa ntse e kwadilwe mo dikhoping tsa Baebele ya Segerika [Septuagint] tse e neng e le karolo ya Dikwalo tsa kereke ya bogologolo, go a utlwala go dumela gore bakwadi ba Tesetamente e Ntšha, fa ba ne ba nopola mo Dikwalong, ba ne ba dirisa Thaterakeramatone e e neng e le mo mokwalong wa Baebele.”
Mabaka a Mabedi a a Utlwalang
Ka jalo, go a utlwala gore Thanolo ya Lefatshe le Lesha e ne e se yone Baebele ya ntlha go nna le leina la Modimo mo Tesetamenteng e Ntšha. Fela jaaka moatlhodi yo o kopiwang gore a atlhole kgetsi e go se nang basupi bape mo go yone, Komiti ya Thanolo ya Baebele ya Lefatshe le Lesha e ne ya sekaseka ka kelotlhoko bosupi jotlhe jo bo tlhokegang. Ka ntlha ya mabaka a a utlwalang, ba ne ba swetsa ka go tsenya leina la ga Jehofa mo thanolong ya bone ya Dikwalo Tsa Bokeresete Tsa Segerika. Ela tlhoko mabaka a mabedi a a utlwalang a go bo ba ne ba dira jalo.
(1) Baranodi ba ne ba dumela gore e re ka Dikwalo Tsa Bokeresete Tsa Segerika di ne di tlhotlheleditswe fela jaaka Dikwalo Tsa Sehebera tse di boitshepo, go ne go sa utlwale gore leina la ga Jehofa le se ka la tlhaga mo mokwalong.
Ke ka ntlha yang fa seo e le lebaka le le utlwalang? Mo e ka nnang mo bogareng jwa lekgolo la ntlha la dingwaga C.E., morutwa Jakobe o ne a raya bagolwane ba kwa Jerusalema a re: “Semeone o boletse ka botlalo kafa Modimo a neng a lebisa tlhokomelo ya gagwe ka gone lekgetlo la ntlha kwa ditšhabeng gore a ntshe batho ba leina la gagwe mo go tsone.” (Ditiro 15:14) A go a utlwala go dumela gore Jakobe o ne a tla bua mafoko ao fa go ne go se na ope mo lekgolong la ntlha la dingwaga yo o neng a itse leina la Modimo kgotsa a le dirisa?
(2) Fa dikhopi tsa Septuagint tse di neng di dirisa leina la Modimo go na le Ky′ri·os (Morena) di ne di bonwa, baranodi ba ne ba lemoga gore mo motlheng wa ga Jesu go ne go na le dikhopi tsa Dikwalo tsa Segerika tsa bogologolo—le tsa Sehebera—tse di neng di na le leina la Modimo.
Go bonala mokgwa o o tlontlololang Modimo wa go ntsha leina la gagwe mo mekwalong ya Segerika o ne wa nna teng morago ga motlha wa ga Jesu. O akanya eng? A Jesu le baaposetoloi ba gagwe ba ne ba ka kgothaletsa mokgwa o o ntseng jalo?—Mathaio 15:6-9.
Bitsa “Leina la ga Jehofa”
Tota Dikwalo ka botsone di supa kwantle ga pelaelo gore Bakeresete ba bogologolo ba ne ba dirisa leina la ga Jehofa mo mekwalong ya bone, segolobogolo fa ba ne ba nopola ditemana go tswa mo Tesetamenteng e Kgologolo tse di neng di na le leina leo. Ka jalo kwantle ga pelaelo, Thanolo ya Lefatshe le Lesha e na le mabaka a a utlwalang a go busetsa leina la Modimo, Jehofa, mo Dikwalong Tsa Bokeresete Tsa Segerika.
Tshedimosetso eno e go ama jang? Fa moaposetoloi Paulo a ne a nopola Dikwalo Tsa Sehebera, o ne a gakolola Bakeresete ba kwa Roma jaana: “Mongwe le mongwe yo o bitsang leina la ga Jehofa o tla bolokwa.” Morago ga moo o ne a botsa jaana: “Ba tla bitsa jang yo ba sa dumelang mo go ene? Gape, ba tla dumela jang mo go yo ba sa utlwang ka ene?” (Baroma 10:13, 14; Joele 2:32) Dithanolo tsa Baebele tse di dirisang leina la Modimo fa go tshwanela di go thusa go atamalana le Modimo. (Jakobe 4:8) Ruri ke tshiamelo go itse le go bitsa leina la Modimo, Jehofa.
^ ser. 2 Thaterakeramatone e kaya ditlhaka tse nnè, YHWH, tse di emelang leina la Modimo ka Sehebera. Gantsi e ranolwa e le Jehofa ka Setswana.
^ ser. 7 Go bona tshedimosetso e e oketsegileng ka ntlha eno, bona boroutšhara jwa Leina La Modimo Leo Le Tla Nnelang Ruri, jo bo gatisitsweng ke Basupi ba ga Jehofa, tsebe 23-27.


text:
GO TSWA MO MABOLOKELONG A RONA
“Eureka Drama” e Thusitse ba le Bantsi go Ithuta Boammaaruri Jwa Baebele
“EUREKA!” Lefoko leo le kaya “Ke e bone!” Mo lekgolong la bo19 la dingwaga, fa batho ba le bantsi ba ne ba thologela kwa California, U.S.A., ba ya go batla gouta, fa modiri wa moepo a ne a bone gouta o ne a goa mafoko ao. Le fa go ntse jalo, Charles Taze Russell mmogo le Baithuti ba Baebele ba bangwe, ba ne ba bone sengwe se se botlhokwa go feta seo—boammaaruri jo bo mo Baebeleng. Mme ba ne ba tlhagafaletse go bo bolelela ba bangwe.
Ka paka ya selemo ka 1914, dimilione tsa batho ba ba tswang kwa ditoropong tse dikgolo ba ne ba thologela go ya go leba “Photo-Drama of Creation,” kgatiso e e kgatlhang e e tsayang diura di le robedi e e neng e gatisitswe ke Lekgotla la Baithuti ba Baebele ba Ditšhabatšhaba [International Bible Students Association (I.B.S.A.)]. Kgatiso eno ya Baebele e e neng e na le ditshwantsho tse dintle, diselaete tsa mebala e e bonalang sentle, moanedi yo o anelang monate le mmino wa classic, e ne e dira gore babogedi ba bone se se neng se direga ka nako ya popo go ralala hisitori yotlhe ya batho go ya go fitlha kwa bokhutlong jwa Puso ya Dingwaga Tse di Sekete ya ga Jesu Keresete.—Tshen. 20:4. *
Mme go tweng ka batho ba ba nnang kwa ditoropong tse dinnye le kwa metseselegaeng? E le gore batho ba ba nyoretsweng boammaaruri ba se ka ba foswa, ka Phatwe 1914, I.B.S.A. e ne ya golola “Eureka Drama”—kgatiso e e batlileng e tshwana le ya “Photo-Drama” mme gone go le motlhofo go e rwala e bile e bontsha direkoto le diselaete fela. Motho o ne a ka itlhophela go tswa mo mefuteng e le meraro ya yone, nngwe le nngwe ya yone e le gone ka dipuo di le mmalwa: Sete ya “Eureka X” e ne e na le moanedi le mmino. Sete ya “Eureka Y” e ne e na le dilo tsotlhe tse di rekotilweng mmogo le diselaete tse dintle tsa mebalabala. Sete ya “Eureka Family Drama,” e e neng e diretswe gore motho a e dirise kwa gae, e ne e na le dikarolo tse di rileng tsa moanedi le difela di le mmalwa. Gape ba ne ba kgona go reka difonokerafa le diporojeketara tse di sa jeng madi a le mantsi.
E re ka go ne go sa tlhokege gore Baithuti ba Baebele ba nne le porojeketara e e dirisang filimi kgotsa sekirini se segolo, ba ne ba kgona go ya kwa metseselegaeng, ba isa molaetsa wa Bogosi kwa tshimong e ntšha. Sete ya “Eureka X” e e tshamekang mantswe fela e ne e kgona go tshamekiwa bosigo le motshegare. Porojeketara ya “Eureka Y” e e bontshang diselaete, e ne e ka kgona go dirisiwa kwantle ga motlakase, go dirisiwa lobone lwa gase. Pego nngwe ya Tora ya Tebelo ya Se-Finland e ne ya re: “Re kgona go bontsha batho ditshwantsho tseno mo lefelong lepe fela.” Seo se ne se le boammaaruri tota!
Go na le gore Baithuti ba Baebele ba ba neng ba leka go somarela madi ba hire mafelo a magolo a bobogelo, gantsi ba ne ba batla mafelo a a sa duelelweng a a jaaka diphaposi tsa sekolo, meago ya kgotlatshekelo, diteishene tsa diterena le e leng diphaposi tsa baeng mo matlong a magolo. Gantsi batho ba ne ba bogela kgatiso eo ba le kwa ntle, ba lebile mo “sekirining” se se dirilweng ka shiti e e tshweu e e pegilweng mo leboteng la bojelo jwa diphologolo. Anthony Hambuch a re: “Balemirui ba ne ba baya magong mo masimong a bone gore ba kgone go nna mo go one le go itumelela thulaganyo.” Setlhopha sa batho ba ba neng ba tsamaya ka “Eureka” se ne se dirisa “kolotsana ya Drama” go tsenya didirisiwa tsa bone, dithoto, dilo tsa go kampa le tsa go apaya.
Palo ya batho ba ba neng ba tla go bogela “Eureka” e ne e farologane go tswa go ba le mmalwa fela go ya go ba le makgolokgolo. Kwa United States, go ne ga tla batho ba le 400 kwa holong ya sekolo se se mo torotswaneng e e nang le batho ba le 150. Kwa mafelong a mangwe, batho bangwe ba ne ba tsamaya sekgala sa dikilometara di le robedi go ya le go boa, ba ya go bona “Eureka Drama.” Kwa Sweden, baagelani ba ga Charlotte Ahlberg ba ba neng ba kokoane kwa ntlong ya gagwe e nnye ba ne ba amiwa thata ke se ba se utlwileng mo kgatisong eno. Batho ba ka nna 1 500 ba ne ba tla go bogela kgatiso eno kwa motseng o o kgakala wa moepo kwa Australia. Tora ya Tebelo e ne ya bega gore kwa dikolong tse dikgolo le kwa dikholetšheng, “boporofesa le baithuti ba ne ba kgatlhwa ke ditshwantsho le ke direkoto tsa fonokerafa.” “Eureka Drama” e ne e tumile thata tota le kwa go nang le mafelo a go bogela difilimi gone.
GO JALA DIPEO TSA BOAMMAARURI
“Eureka Drama” e ne ya nna sediriswa se se mosola se Baithuti ba Baebele ba neng ba se dirisa go simolola ditlelase tse disha tsa go ithuta Baebele. Go thata go tlhomamisa gore ke batho ba le kae ba ba ileng ba bona “Eureka Drama.” Disete tse dingwe tsa kgatiso eno di ne di dirisiwa ka makgetlho a le mantsi. Le fa go ntse jalo, ka 1915 mo ditlhopheng di le 86 tse di bontshang “Eureka Drama,” ke di le 14 fela tse di neng di bega ka metlha. Le fa pego e e dirwang kwa bokhutlong jwa ngwaga e ne e bontsha go sa itumelele dipalo tse di sa felelang, e ne ya bega gore ke batho ba feta milione ba ba neng ba bona “Eureka Drama.” Batho ba ka nna 30 000 ba ne ba kopa dikgatiso tsa Baebele.
“Eureka Drama” e ka tswa e ne ya se ka ya nna nngwe ya ditiragalo tse di sa lebalesegeng tsa hisitori, mme gone go tswa kwa Australia go ya kwa Argentina, go tswa kwa Afrika Borwa go ya kwa Ditlhaketlhakeng tsa Boritane, India le Caribbean, batho ba le dimilionemilione ba ne ba bona kgatiso eno e e kgatlhang. Ba le bantsi ba bone ba ne ba amogela boammaaruri jwa Baebele—jo bo tlhwatlhwakgolo go gaisa gouta—mme ba ne ba ka goa ba re “Eureka!”
^ ser. 4 Bona “Go Tswa mo Mabolokelong a Rona”—Baesekopo e e Agang Tumelo ya Dingwaga di le 100” mo makasineng wa Tora ya Tebelo ya Tlhakole 15, 2014, tsebe 30-32.